獲麟贈姚闢先輩
作者：歐陽修
朝代：宋

paragraphs: 世已無孔子，獲麟意誰知。
我嘗爲之說，聞者未免非。
而子獨曰然，有如塤應篪。
惟麟不爲瑞，其意乃可推。
春秋二百年，文約義甚夷。
一從聖人沒，學者自爲師。
崢嶸眾家說，平地生嶮巇。
相沿益迂怪，各鬭出新奇。
爾來千餘歲，舉世不知迷。
焯哉聖人經，照耀萬世疑。
自從蒙眾說，日月遭蔽虧。
常患無氣力，掃除浮雲披。
還其自然光，萬物皆見之。
子昔已好古，此經手常持。
超然出眾見，不爲俗牽卑。
近又脫賦格，飛黄擺銜羈。
聖門開大道，夷路肆騰嬉。
便可勦眾說，旁通塞多歧。
正途趨簡易，慎勿事嶇崎。
著述須待老，積勤宜少時。
苟思垂後世，大禹尚胼胝。
顧我今老矣，兩瞳蝕昏眵。
大書難久視，心在力已衰。
因思少自棄，今縱悔可追。
戒我以勉子，臨文但吁嘻。